Allianz Arena

250px|miniatura
O **Allianz Arena** é un estadio localizado no barrio de Fröttmaning, ao norte de Múnic, no estado federado de Baviera, Alemaña. Os seus equipos titulares son o FC Bayern München e o TSV 1860 München, equipos que xogaban previamente de local no Estadio Olímpico de Múnic.

## Denominación 
Foi unha das subsedes da Copa Mundial de Fútbol de 2006 celebrada en Alemaña. Para este evento, o estadio levou temporalmente o nome de **Estadio da Copa Mundial da FIFA de Múnic**, por razóns estipuladas no regramento da FIFA. Por razóns semellantes, tamén leva o nome de **München Arena** nos campionatos organizados pola UEFA, como a Liga de Campións. Malia estes cambios, o nome oficial é Allianz Arena.

O Allianz Arena é coñecido popularmente co sobrenome de *Schlauchboot* (galego: bote inflable) pola súa forma.

## Historia 
miniatura|esquerda|230px|Proceso de construción do Allianz Arena

O 21 de outubro de 2001 realizouse un referendo municipal en Baviera, onde o 65,8% dos votantes (dun 37,5% dos muniqueses con dereito a voto que emitiu sufraxio) optou pola construción dun novo estadio (en desmedro da remodelación do Estadio Olímpico de Múnic).

O deseño da obra foi realizado pola firma Herzog & de Meuron, a cal foi seleccionada no mes de febreiro de 2002. A firma de seguros alemá Allianz, que é o principal socio da sociedade que constrúe o proxecto, pagou diñeiro para que o estadio levase o seu nome polos vindeiros 30 anos. O custo total da construción é de 280&nbsp;000&nbsp;000 €, pagados polo TSV 1860 München e o FC Bayern München.

A súa construción comezou o 21 de outubro de 2002, coa colocación da primeira pedra por parte de Franz Beckenbauer, e foi rematada en abril de 2005. O estadio foi inaugurado o 30 de maio de 2005 nun partido entre o TSV 1860 München e o 1. FC Nürnberg. O 31 de maio de 2005 disputouse o segundo partido inaugural, entre o FC Bayern München e a selección alemá de fútbol.

O 2 de xuño de 2005 disputouse o primeiro partido entre os dous equipos locais, o cal foi gañado polo TSV 1860 München, grazas a un gol de Paul Agostino.

O primeiro gol marcado no estadio foi de Patrick Milchraum do TSV 1860 München.

O primeiro gol do estadio válido para nun torneo oficial, foi marcado por Owen Hargreaves o 5 de agosto de 2005, na vitoria do FC Bayern München por 3 goles a 0 sobre o Borussia Mönchengladbach, válido pola Bundesliga.

O 9 de setembro, o 1. FC Dynamo Dresden converteu o primeiro gol en contra ao TSV 1860 München. O 5 de novembro de 2005, Miroslav Klose do SV Werder Bremen marcoulle o primeiro gol en contra ao FC Bayern München.

Durante o desenvolvemento da Copa Mundial da FIFA 2006 pasou a chamarse **Estadio da Copa Mundial da FIFA de Múnic** (alemán: FIFA WM-Stadion München), xa que a FIFA non permite ningún tipo de publicidade no nome dos estadios.

Esta restrición tamén é imposta pola UEFA, quen obrigou ao FC Bayern München a mudar o nome do estadio para os partidos válidos pola UEFA Champions League. Nesa instancia, o estadio denominouse *München Area*.

O 9 de xuño de 2006 disputouse o partido inaugural da Copa Mundial da FIFA 2006 (aínda que unha cerimonia inaugural de carácter cultural celebrouse un día antes en Berlín), entre a selección alemá de fútbol e a selección costarriqueña de fútbol.

500px|miniatura|centro|Imaxe panorámica do interior do campo

## Arquitectura 
miniatura|230px|Paneis romboidais metálicos de ETFE

miniatura|dereita|230px|Interior do Allianz Arena

As proporcións do recinto deportivo son de 258 m de longo, 227 m de ancho, e 50 m de alto. As proporcións da súa cancha son de 105 m x 68 m.

A arquitectura externa do Allianz Area está composta de 2.874 paneis romboidais metálicos de ETFE (copolímero de etileno-tetrafluoretileno) a unha presión de 0,035 hPa. Cada panel pode iluminarse de xeito independente de cor branca, vermella ou azul. A intención é iluminar os paneis en cada partido coas cores do respectivo equipo local, ou de cor branca cando xoga de local a selección alemá.

Para a construción empregáronse aproximadamente 120.000 m³ de formigón para o estadio e 85.000 m³ para os estacionamentos. Utilizáronse 22.000 t de aceiro para a construción do estadio e 14.000 t para a construción dos estacionamentos, cuxa extensión é de aproximadamente 270,000 m².

## Eventos 
### Copa Mundial de Fútbol de 2006 
O **Estadio da Copa Mundial da FIFA de Múnic** logrou ser unha das subsedes da Copa Mundial de Fútbol de 2006. Neste recinto disputáronse 4 dos 48 partidos da primeira fase.

No partido inaugural do torneo, disputado o 9 de xuño e correspondente ao grupo A, enfrontouse a selección alemá contra a selección costarriqueña. O resultado foi un categórico triunfo de 4:2 a favor de Alemaña, con goles de Lahm, Klose (en dúas oportunidades), e Frings. Os goles costarriqueños foron anotados por Wanchope. Este partido foi o partido inicial do torneo con maior número de goles anotados dende 1934.

O 14 de xuño xogouse o décimo sexto partido da primeira rolda (16), correspondente ao grupo H. Disputouse o *"clásico musulmán"* entre as seleccións de Arabia Saudita e Tunisia, nun partido que rematou empatado 2:2. Os goles de Tunisia foron anotados por Jaziri e Jaidi. Pola súa banda, os goles de Arabia Saudita foron marcados por Al Qahtani e Al Jaber.

No vixésimo sétimo partido da primeira rolda (27), disputado o 18 de xuño e correspondente ao grupo F, a selección brasileira derrotou por 2:0 á selección australiana, con goles de Adriano e o suplente Fred.

O 21 de xuño disputouse o trixésimo oitavo partido da primeira rolda (38), válido polo grupo C, onde se enfrontaron as seleccións de Costa do Marfil e de Serbia e Montenegro, cun triunfo de 3:2 a favor dos marfileses. Os goles da selección marfilesa foron anotados por Dindane (en dúas ocasións) e Kalou. Pola súa banda, os goles da selección de Serbia e Montenegro foron anotados por Nikola Žigić e Saša Ilić.

Ademais, neste recinto deportivo disputáronse 2 dos 16 partidos da segunda fase.

Disputouse o primeiro partido dos oitavos de final (49) o 24 de xuño, onde se enfrontaron as seleccións de Alemaña e de Suecia, cun triunfo de 2:0 a favor dos alemáns. Os goles da selección alemá foron anotados por Podolski.

O 5 de xullo disputouse o segundo partido da semifinal (62), onde se enfrontaron as seleccións de Portugal e de Francia. A selección francesa finalmente venceu por 1:0, grazas a un gol de penal, marcado por Zinedine Zidane.

## Véxase tamén 
### Ligazóns externas 
* Sitio web oficial do Allianz Arena, en alemán e inglés.
* Sitio web da cidade de Múnic sobre a Copa Mundial de Fútbol de 2006, en alemán.